
Tisztelt Elnök Úr!
2019. évi házi segítségnyújtás beszámoló

„Ahogy időseinkről gondoskodunk, azzal gyermekeinknek szolgáltatunk példát tiszteletről, becsületről, állhatatosságról.”
Rege Sándor

Intézmény felépítése

Intézmény megnevezése: Szociális Alapellátó Szolgálat 
Intézmény telephelye: 8749 Zalakaros, Zrínyi u. 2. 
Elérhetőségek: +36-30/461-48-44, zalakaros.hazi@gmail.com 
Az intézményhez tartozó települések:
· Társulás általunk ellátott települései: Zalakaros város, Balatonmagyaród, Galambok, Gelse, Kerecseny, Kilimán, Kisrécse, Orosztony, Pat, Sand, Zalakomár, Zalamerenye, Zalasárszeg Zalaszabar, Zalaújlak, 
· Társuláson kívüli településeink: Csapi, Garabonc, Gelsesziget, Nagyrada, 
Ellátott feladatok: 
· házi segítségnyújtási szolgáltatás
Működési engedélyben meghatározott ellátotti létszám házi segítségnyújtásban: 180fő 
M. b. Intézményvezető: 2019.06.15.-től Bátor Mónika távozását követően  Csönge Jusztina
A Szolgálat házi gondozónői (2019.12.31.-én): Barna Magdolna, Györffy Krisztina Edina, Kovács Éva, Soós Tihamérné, Lutor Attiláné, Losonczi Tibor Csabáné, Németh Csilla, Horváth Gyuláné, Bonczföldi Józsefné, Domina Zsuzsánna, Takács Attiláné, (Gelsét megbízási szerződéssel láttattuk el, mivel a gondozónő, Tóth Györgyné nyugdíjba ment)

Általános információk:
2019 év fő irányelvei intézményünkben a 100%-os szakképzettség megtartása és a jogszabályi változásoknak megfelelő munkavégzés megteremtése, a dolgozók továbbképzésének biztosítása, precizitásra törekvés, hiányosságok minimalizálása.
2019-ben lezajlott, 2018 évet érintő fenntartói ellenőrzés által feltárt hiányosságokat a szeptemberi, kormányhivatali ellenőrzés megerősítette, javításukra októbertől 4 hónap haladékot adott, melyet kérelemre két hónappal meghosszabbított. A határidőn belül megküldésre kerültek a kormányhivatal felé a hiánypótlásra kért dokumentumok, a Szolgálat teljesen új nyomtatványrendszert alakított ki, új Szakmai Program, SZMSZ készült, valamint a szabályzatok aktualizálásra kerültek. 
A megküldött anyag megfelelőnek bizonyult, mivel a Szolgálat vizsgálatát lezárták, működésünk feltételei biztosítottak. Az ellenőrzés kapcsán a dolgozók belső tájékoztatása, és képzése megtörtént.

A gondozókkal a kapcsolattartás DACIA Sandero típusú, 2018-ban vásárolt szolgálati személygépkocsival történik, illetve napi szinten, telefonon. 
Az ellátotti terület apró falvas település-szerkezete, a települések eltérő infrastrukturális jellemzői, a lakosság kor szerinti megoszlása, az intézmény működésére és a szolgáltatások megszervezésére jelentős hatást gyakorolnak. Házi segítségnyújtás megszervezésekor kiemelkedően fontos a helyi szakképzett gondozó alkalmazása, az ismertségen alapuló bizalmi viszony kialakítása. Helyettesítéskor is fontos a helyi, alkalmas és megbízható lakos felkutatása. 

A házi gondozás célja és feladata az ellátást igénylő ember szükségleteihez igazodó segítségnyújtás.

Intézményünk szakmai munkáját a szociális igazgatásról és szociális ellátásról szóló 1993. évi III. törvény, és annak számos módosítása, valamint a végrehajtási rendeletekben megjelent egységes irányvonal szerint rendezte a törvényhozás, meghatározva az egységes ellátási formák létrehozásának, illetve fenntartásának kötelezettségét.

2016.01.01-től újabb jogszabályi változások történtek. Ezek alapján az időseknél az ellátási forma: szociális segítés vagy személyi gondozás lett.

Az I/2000. SzCsM rendelet meghatározza az ellátási formák szakmai, személyi és tárgyi feltételeit. A személyes gondoskodást nyújtó ellátások biztosítása kötelező feladata az önkormányzatnak, míg igénybevétele önkéntes. A fenntartó az alapító okiratban meghatározza az ellátandó szolgáltatások körét, kereteit.
Az öregedés problémája, a nyugdíjasok számának növekedése komoly feladat elé állítja az ellátórendszert, és az önkormányzatot is. Ezen időskorúak mentálisan is sérülnek, nehezen tudják feldolgozni, hogy idős korukra támasz nélkül maradtak. Intézményünk próbálja a támasz szerepét betöltetni életükben.
A Szociális Alapellátó Szolgálat, Zalakaros Kistérség Többcélú Társulása fenntartásában 2009 óta működteti a házi segítségnyújtást. A szolgáltatás a fennállása alatt folyamatosan bővült, ezzel is jelezve a társadalom felé, hogy egyre nagyobb szükség van az idősek segítésére, támogatására. 2019 évben csatlakozott Galambok Sand, és Zalakomár. Az önkormányzatok azzal, hogy Szolgálatunkat választották a későbbi szükségletek kielégítésére, fontos bizalmi alapot jeleztek felénk. 




Az intézmény által biztosított szolgáltatások célja: 
- az ellátási területen élők hozzájussanak az életüket könnyebbé tevő információkhoz, valamint az alapvető emberi szükségletekhez: ételhez, tisztálkodási és mosási lehetőséghez, közösségi élethez, mentális segítségnyújtáshoz
- figyelemmel kísérjük a községekben jelentkező szociális és egészségügyi területet érintő igényeket, problémákat
- szeretnénk, ha az érintett települések lakói a számukra legkedvezőbb (az igényeiket leginkább követő) ellátásokhoz hozzáférnének, lehetőleg a lakóhelyükön

A házi segítségnyújtást azok vehetik igénybe, akiknek problémát jelent a mindennapos élettevékenységek (bevásárlás, főzés, tisztálkodás, mosás, takarítás, egészségügyi alap- és szakellátás igénybevétele, gyógyszerezés stb.) önálló végrehajtása, családi - szomszédsági kapcsolatuk nincs, vagy nem alkalmas a megfelelő segítség megadására. A házi segítségnyújtást azok számára is elérhetővé tesszük, akik orvosi rehabilitációt követően a saját lakókörnyezetükbe történő visszailleszkedésben igényelnek támogatást azért, hogy önálló életvitelüket újra fenn tudják tartani. Házi segítségnyújtás biztosítása előtt, a vonatkozó jogszabályok szerint, vizsgálni kell a gondozási szükségletet, az igénybevétel önkéntes.

1993. évi III. tv. 63. § (1) Házi segítségnyújtás keretében a szolgáltatást igénybe vevő személy saját lakókörnyezetében kell biztosítani az önálló életvitel fenntartása érdekében szükséges ellátást.
(2) A házi segítségnyújtás keretében szociális segítést vagy személyi gondozást kell nyújtani.
(3) Szociális segítés keretében biztosítani kell
a) a lakókörnyezeti higiénia megtartásában való közreműködést,
b) a háztartási tevékenységben való közreműködést,
c) a veszélyhelyzetek kialakulásának megelőzésében és a kialakult veszélyhelyzet elhárításában történő segítségnyújtást,
d) szükség esetén a bentlakásos szociális intézménybe történő beköltözés segítését.
(4) Személyi gondozás keretében biztosítani kell
a) az ellátást igénybe vevővel a segítő kapcsolat kialakítását és fenntartását,
b) a gondozási és ápolási feladatok elvégzését,
c) a (3) bekezdés szerinti feladatokat.






Gondozásba vétel: 

A házi segítségnyújtás csak meghatározott gondozási szükséglet fennállása esetén nyújtható. A gondozási szükséglet vizsgálat értelmében a segítségnyújtás adható formája két féle módon valósulhat meg, ezek: személyi gondozás vagy szociális segítés.

A gondozásba vétel Szolgálatunknál kérelem benyújtásával indul. Ezután elkészül a szükségletfelmérés, utána kerül felvételre az ellátott, határozatlan időre, megállapodással, illetve nyilatkozatok kitöltése mellett. 
A gondozónők szakmai munkáját az intézményvezető koordinálja, ellenőrzi. A gondozónők a napi gondozási folyamatokról tevékenységnaplót vezetnek, melybe minden olyan tevékenység bekerül, melyet a gondozó munka idejében a gondozott mellett, vagy a gondozottal együtt végez. Munkahelyükről való távollétük (szabadság, táppénz) ideje alatt a helyettesítést megbízási szerződéssel, lehetőség szerint szakképzett helyettes végzi 1150.-Ft-os bruttó óradíjért.


Házi gondozás alakulása az év folyamán 2019.12.31-ig:

Új igénybevevő: 50 fő
Megszűnt: 40 fő
Igénybevevő 2019.12.31.-én: 92 ellátott
Kizáró gondnokság alatt álló ellátott: 2 fő
Korlátozó gondnokság alatt áll: 1 fő







Az alábbi táblázat tartalmazza településre lebontva a 2019 évi lakosságszámot, és az igénybevétel statisztikáját. A házi segítségnyújtás igénybevevőinek létszámánál 2019.12.31.-én aktuális adatokat vettük figyelembe.

	Sorszám
	Település
	Lakosság száma (fő)
2019. 01. 01.
	Házi segítésnyújtást igénybevevők száma (fő)
	Megszűnt fő
(Kérelemre vagy exit)
	Új igénybevevő, (fő)

	1
	Balatonmagyaród
	481
	5
	4
	4

	2
	Csapi
	168
	1
	0
	0

	3
	Galambok
	1354
	12
	12
	24

	4
	Garabonc
	700
	11
	5
	2

	5
	Gelse
	1059
	6
	2
	0

	6
	Gelsesziget
	264
	0
	0
	0

	7
	Kerecseny
	265
	4
	2
	1

	8
	Kilimán
	227
	0
	0
	0

	9
	Kisrécse
	196
	0
	0
	0

	10
	Nagyrada
	508
	6
	4
	2

	11
	Orosztony
	451
	4
	1
	1

	12
	Pat
	197
	0
	0
	0

	13
	Sand
	380
	0
	0
	0

	14
	Zalakaros
	2546
	29
	8
	9

	15
	Zalakomár
	2952
	7
	0
	7

	16
	Zalamerenye
	179
	0
	0
	0

	17
	Zalasárszeg
	127
	0
	0
	0

	18
	Zalaszabar
	584
	7
	2
	0

	19
	Zalaújlak
	104
	0
	0
	0

	
	Összesen:
	12742
	92
	40
	50




Munkafolyamatok:
A napi ellátandó feladatok mellett fürdetünk, gyógyszerezünk, hivatalos ügyeket intézünk.
Szakvizsgálatokra időpontot egyeztetünk a szakrendeléseken, a szállításhoz betegszállítót rendelünk és az ellátottat a szállításra előkészítjük. Több alkalommal kellett orvost, illetve mentőt hívnunk közvetlen életveszély elhárítása végett. Előfordult, hogy hétvégén ügyeletet kellett hívni, ebben az esetben az ellátott lakásán maradunk addig, amíg az orvos és/vagy a mentő meg nem érkezik.
Feladatunk része a hozzátartozókkal való kapcsolattartás és szükség esetén az értesítésük is.

Térítési díj:
Az ellátás biztosítása a Szoc. Tv. 114.§ (1) bekezdése alapján térítési díj köteles. A házi segítségnyújtás intézményi térítési díjának meghatározása a fenntartó, a Zalakaros Kistérség Többcélú Társulása feladata. Az intézményi térítési díjat a fenntartó tárgyév április 1-jéig állapítja meg. 
Személyi térítési díj meghatározása
Az intézményi térítési díj és az önkormányzati hozzájárulás különbözete adja a mindenkori fizetendő személyi térítési díjat.

Személyi feltételek:
	1 fő m. b. intézményvezető 	 szociális munka diploma folyamatban (nyelvvizsga feltétele)
	12 fő gondozó-ápoló		szociális gondozó-ápoló



Képzések, tanfolyamok: (9/2000. (VIII. 4.) SzCsM rendelet)
A személyes gondoskodást végző személyek - az ellátásban részesülő személyekkel közvetlenül foglalkozó dolgozók - folyamatos szakmai továbbképzésben kötelesek részt venni.
A 2019 évben a szolgálat dolgozói szakmai továbbképzésen részt vettek, továbbképzési kötelezettségük teljesítése folyamatban van.

Tárgyi feltételek: (1/2000. (1.7.) 4.§.
" A személyes gondoskodást nyújtó intézményt úgy kell kialakítani, hogy
a) az tömegközlekedési eszközzel könnyen megközelíthető legyen,
b) épületeinek építészeti megoldásai tegyék lehetővé az akadálymentes közlekedést,
c) bútorzata és berendezési, felszerelési tárgyai, az életvitelhez szükséges körülmények feleljenek meg az ellátottak életkori sajátosságainak, egészségi és mozgásállapotának..."
Az intézmény működéséhez szükséges tárgyi feltételek biztosítottak.

Egészségügyi ellátás:
Az egészségügyi ellátás célja a szociális gondoskodás területén elsősorban az egészség megtartásához (visszaállításához) szükséges életfeltételek biztosítása, melynek eszközei:
· gyógyító - megelőző tevékenység (prevenció, rehabilitáció)
· higiénés tevékenység (személyi, környezeti, élelmezés)
A háziorvossal napi kapcsolatban állunk, az év során is több alkalommal kellett hívni az ellátott lakására különféle rosszullétek miatt. 
Az egészségügyi ellátás keretében az intézmény gondoskodik a gyógyuláshoz szükséges gyógyszerekhez való hozzájutásról (felíratjuk és kiváltjuk a gyógyszereket).
Lehetőség van folyamatos vérnyomásmérésre, melyet az ellátottak rendszeresen igénybe is vesznek.
Ehhez a gondozónőknek vérnyomásmérőt, tisztálkodás segítéséhez, higiéniai feladatok ellátásához egyszer használatos gumikesztyűt és fertőtlenítőszert biztosítunk. 
A Nagykanizsai Kórház szociális munkásaival kórházi tartózkodás esetén napi kapcsolatban állunk. 

Mentálhigiénés munka:
A mentálhigiénés gondozás célja: az idős, beteg embernél az egyéni bánásmód eszközeivel olyan lelki egyensúly megteremtése, mellyel képessé válik a megváltozott körülményekhez való alkalmazkodásra. Az intézmény a mentálhigiénés ellátás keretében biztosítja az egyéni és csoportos beszélgetéseket a konfliktushelyzetek kialakulásának megelőzése érdekében, az ellátottak családi és társadalmi kapcsolatai fenntartásának feltételeit. 
Célunk és feladatunk az izoláció, a magány felismerése, leküzdése, a kóros öregségtudat kialakulásának megelőzése. Ezek kialakulása függ az alapszemélyiségtől, a testi-lelki folyamatok minőségétől, súlyosságától, a környezeti tényezőktől, a családi állapottól. Fokozott izolációs veszélynek vannak kitéve az idősek, a gyógyíthatatlan betegek - esetleg mozgáskorlátozottak - a társ elvesztése során magányossá vált emberek.

Nyilvántartások:
A gondozók napi munkájukról tevékenységnaplót vezetnek, munkájukról rendszeresen beszámolnak, kórházba kerüléskor azonnal tájékoztatják az intézményvezetőt, ilyenkor megtörténik a KENYSZI rendszerben a „nem igénybevétel” jelölése, ami fontos a normatíva igénylés szempontjából.
A gondozónők a naplókat az ellátottakkal minden egyes alkalommal aláíratják, így igazolva az elvégzett munkát.

Napi nyilvántartás:
· Gondozási napok nyilvántartása (intézményvezető részéről: KENYSZI)
· Tevékenységnapló napi vezetése (gondozók részéről)
Minden ellátott rögzítésre kerül sorszámozott és hitelesített nyilvántartásban. Minden nyilvántartott ellátottnak külön nyilvántartási számmal ellátott felvételi mappája van.
A megszűntetéseket, nyilvántartásból történő törléseket az intézményvezető dokumentálja.

Az intézmény napi nyitva tartása:
Az intézményt bárki látogathatja munkaidőben. Telefonos időpont egyeztetésre adott a lehetőség. A személyes gondoskodást nyújtó intézményben foglalkoztatott személy feladatait az intézmény szervezeti és működési szabályzatában és a munkaköri leírásban foglaltak szerint végzi. 

Az intézmény kapcsolatai:
Az intézmény munkája során együttműködik, és folyamatos munkakapcsolatot alakít ki az állami, társadalmi, egyházi és más szervekkel, szervezetekkel. Különösen:
· önkormányzat
· szociális intézmények
· egészségügyi hálózat intézményei
· egyház, civil szervezetek

A személyes gondoskodást nyújtó szociális intézményekben ellátottak jogai:
A személyes gondoskodást nyújtó szociális intézményi ellátást igénybe vevő ellátottnak joga van szociális helyzetére, egészségi és mentális állapotára tekintettel a szociális intézmény által biztosított teljes körű ellátásra, valamint egyéni szükségletei, speciális helyzete vagy állapota alapján az egyéni ellátás, szolgáltatás igénybevételére. Az alapszolgáltatásban részesülő számára az igénybe vett ellátáshoz kapcsolódó, a törvényben meghatározott általános vagy speciális jogokat is biztosítani kell.
Az ellátást igénybe vevőt megilleti személyes adatainak védelme, valamint a magánéletével kapcsolatos titokvédelem. Az igénybevételi eljárás során különös figyelmet kell fordítani arra, hogy az ellátást igénylő adataihoz csak az arra jogosult személyek férjenek hozzá.
A törvényekben nem szabályozott egyéb kérdésekben tevékenységükre a Szociális Munka Etikai Kódexe az irányadó.

Tervek:
Kiemelt feladat minden érintett településen az idős emberek felkeresése, tájékoztatása, idősekkel kapcsolatos rendezvényeken való részvétel, rendezvények szervezésének segítése. Tapasztalataink szerint az idősek egyedül vannak, mivel az életkorukból és egészségi állapotukból adódó balesetveszély és hirtelen fellépő egészségkárosodás bármikor jelentkezhet náluk, megfontolandó a házi segítségnyújtás kibővítése piaci alapon finanszírozott jelzőrendszer kiépítésével. Az ehhez kapcsolódó szükséglet felmérését elvégezni szükséges.
Összegzés:
Gondozási, ápolási munkánk sokrétű, összetett, felelősségteljes, figyelmet, megértést, odaadást követel. Az idős ember érzékeny, és szüksége van a segítségre, támogatásra. A gondozó munka egyik lényeges pontja a bizalom megszerzése és főleg megtartása.
Az idős ember bizalmatlan másokkal szemben. Testi ereje, életfunkciói gyengülnek, ezek az önbizalom csökkenéséhez vezetnek. Fél attól, hogy nem talál megértésre, a társas kapcsolatokban kisebb értékűnek érzi magát, úgy véli - esetleg tapasztalja -, hogy kevesebbre tartják, megmosolyogják. Szégyellik adott helyzetüket, gondjaikat nem akarják mások tudomására hozni, ezért a felajánlott segítségnyújtás elől – különösen a kezdeti időszakban – elzárkóznak.
 Azt, hogy családtagként kezeljenek bennünket, tudják, hogy számíthatnak ránk, várják a látogatásokat, mindezt a bizalmat el kellett érnünk. Nehéz volt ezt a semmiből elérni, mindez több év kitartó, lelkes munkájának eredménye, de sikeres. Munkánk nem mérhető a megvalósulás időpontjában, idő, türelem, kitartás kell hozzá. Tudjuk, hogy intézményünk fenntartása nem kis terhet ró az önkormányzatra. Az állami normatíva stagnálása évről évre egyre nehezebb körülményeket teremt, ennek ellenére az idősekről való gondoskodást nem szabad elhanyagolni. 
Az életkor növekedésével, az egészségi állapot romlásával felerősödik az idősellátás szükségessége.
Az időskorúak a mi jelenünk és jövőnk része. Emberi kötelességünk, hogy jóindulattal, odafigyeléssel és nem utolsó sorban szeretettel nyújtsunk segítséget részükre.
Munkánkat igyekszünk megbízhatóan, megfelelő magatartással, tiszteletadással, megértéssel, türelemmel, tapintattal és segítőkészséggel ellátni.

Az idős ember nem csupán a gyökereinket adja, a jövőnket is megalapozza. Feladatunk a megbecsülésük, tiszteletük és a szükségleteikhez igazodó szakszerű ellátás. A gondozónőink dolgukat a törődés és odafigyelés jegyében teszik.

Zalakaros, 2020.05.16.




Csönge Jusztina
            						      M. b. intézményvezető

